CELEX: 32021R2003
Language: sk
Date: 2021-08-06 00:00:00
Title: Delegované nariadenie Komisie (EÚ) 2021/2003 zo 6. augusta 2021, ktorým sa dopĺňa smernica Európskeho parlamentu a Rady (EÚ) 2018/2001 zriadením platformy Únie pre rozvoj energie z obnoviteľných zdrojov (Text s významom pre EHP)

17.11.2021   
               
               
                  SK
               
               
                  Úradný vestník Európskej únie
               
               
                  L 407/4
               
            
         DELEGOVANÉ NARIADENIE KOMISIE (EÚ) 2021/2003
         zo 6. augusta 2021,
         ktorým sa dopĺňa smernica Európskeho parlamentu a Rady (EÚ) 2018/2001 zriadením platformy Únie pre rozvoj energie z obnoviteľných zdrojov
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady (EÚ) 2018/2001 z 11. decembra 2018 o podpore využívania energie z obnoviteľných zdrojov (1), a najmä na jej článok 8 ods. 3,
         keďže:
         
                     (1)
                  
                  
                     V smernici (EÚ) 2018/2001 sa stanovuje niekoľko mechanizmov spolupráce na uľahčenie dosiahnutia cieľov Únie v oblasti energie z obnoviteľných zdrojov nákladovo efektívnym spôsobom vrátane štatistických prenosov energie z obnoviteľných zdrojov medzi členskými štátmi. Štatistické prenosy realizované podľa článku 6 smernice Európskeho parlamentu a Rady 2009/28/ES (2) a článku 8 smernice (EÚ) 2018/2001 umožňujú členským štátom, ktoré nespĺňajú svoj cieľ v oblasti energie z obnoviteľných zdrojov stanovený v smernici 2009/28/ES alebo nedosahujú svoj príspevok v oblasti energie z obnoviteľných zdrojov uvedený v článku 3 smernice (EÚ) 2018/2001, nakupovať štatistiky o energii z obnoviteľných zdrojov od členských štátov, ktoré prekračujú svoj cieľ alebo príspevok. Členské štáty môžu na splnenie referenčných bodov orientačnej trajektórie podľa článku 32 ods. 3 písm. e) nariadenia Európskeho parlamentu a Rady (EÚ) 2018/1999 (3) použiť aj štatistické prenosy.
                  
               
                     (2)
                  
                  
                     Podľa článku 3 ods. 6 smernice (EÚ) 2018/2001 má Komisia zriadiť podpornú platformu s cieľom podporiť členské štáty, ktoré využívajú mechanizmus spolupráce, aby prispeli k celkovému záväznému cieľu Únie v oblasti energie z obnoviteľných zdrojov.
                  
               
                     (3)
                  
                  
                     S cieľom uľahčiť štatistické prenosy medzi členskými štátmi je Komisia splnomocnená zriadiť platformu Únie pre rozvoj energie z obnoviteľných zdrojov (ďalej len „URDP“). URDP by mala poskytovať prehľad o dosahovaní cieľa a príspevku v členských štátoch, obsahovať informácie poskytnuté členskými štátmi o ponuke štatistických prenosov energie z obnoviteľných zdrojov a dopyte po nich, umožniť členským štátom vyjadriť ochotu zapojiť sa do štatistických prenosov a opísať možné podmienky prenosu, identifikovať potenciálnych partnerov prenosu prostredníctvom mechanizmu spájania a poskytovať kontaktné miesta zodpovedné za štatistické prenosy v členských štátoch. URDP by mala obsahovať aj archív s usmerňovacími dokumentmi a prehľad dostupných informácií o uzavretých dojednaniach o štatistickom prenose. URDP by sa mala používať na dobrovoľnom základe.
                  
               
                     (4)
                  
                  
                     URDP by mala uľahčiť dohody o štatistických prenosoch. Potenciálne prenosy identifikované prostredníctvom mechanizmu spájania by nemali byť právne záväzné.
                  
               
                     (5)
                  
                  
                     Údaje o súhrnných množstvách energie, ktoré sú k dispozícii na štatistické prenosy použité v rámci URDP, by mali pochádzať z posúdení tretích strán a z integrovaných národných energetických a klimatických plánov, aktualizovaných integrovaných národných energetických a klimatických plánov a prípadne integrovaných národných energetických a klimatických správ o pokroku predložených členskými štátmi podľa nariadenia (EÚ) 2018/1999. Komisia by mala tieto údaje vložiť do platformy. Okrem toho by členské štáty mali mať možnosť uviesť, o aké množstvo štatistických prenosov majú záujem ako kupujúci alebo predávajúci, ako aj akékoľvek osobitné podmienky, ktoré chcú do štatistických prenosov zahrnúť.
                  
               
                     (6)
                  
                  
                     S cieľom zabezpečiť ochranu citlivých údajov týkajúcich sa prenosov medzi členskými štátmi by sa prístup k URDP mal obmedziť na konkrétne kontaktné miesta určené členskými štátmi. Preto by sa v prípade potreby malo uplatňovať nariadenie Európskeho parlamentu a Rady (EÚ) 2016/679 (4).
                  
               
                     (7)
                  
                  
                     S cieľom pomôcť členským štátom pri realizácii štatistických prenosov energie z obnoviteľných zdrojov by Komisia mala poskytnúť usmernenia o URDP vrátane používateľskej príručky a vzorov, ako aj relevantných informácií o uzavretých dohodách o štatistickom prenose.
                  
               
                     (8)
                  
                  
                     S cieľom umožniť okamžité uplatňovanie opatrení stanovených v tomto nariadení by toto nariadenie malo nadobudnúť účinnosť tretím dňom po jeho uverejnení v Úradnom vestníku Európskej únie,
                  
               PRIJALA TOTO NARIADENIE:
         
            Článok 1
            Predmet
            Týmto nariadením sa zriaďuje platforma Únie pre rozvoj energie z obnoviteľných zdrojov (ďalej len „URDP“) na uľahčenie štatistických prenosov na účely smernice (EÚ) 2018/2001 a na uľahčenie dosiahnutia cieľa Únie stanoveného v článku 3 ods. 1 smernice (EÚ) 2018/2001 a dosiahnutia príspevku každého členského štátu k uvedenému cieľu v súlade s článkom 3 ods. 2 uvedenej smernice.
         
         
            Článok 2
            Vymedzenie pojmov
            Na účely tohto nariadenia sa uplatňuje toto vymedzenie pojmov:
            
                        1.
                     
                     
                        „štatistický prenos“ je prenos štatistickej hodnoty určitého množstva energie z obnoviteľných zdrojov, ako sa uvádza v bode 5 prílohy B k nariadeniu Európskeho parlamentu a Rady (ES) č. 1099/2008 o energetickej štatistike (5), z jedného členského štátu do druhého členského štátu bez toho, aby bol potrebný fyzický prenos. Toto množstvo sa odpočíta od množstva energie z obnoviteľných zdrojov, ktoré sa zohľadňuje pri výpočte podielu energie z obnoviteľných zdrojov členského štátu, ktorý uskutočňuje prenos, a pripočíta sa k množstvu energie z obnoviteľných zdrojov, ktoré sa zohľadňuje pri výpočte podielu energie z obnoviteľných zdrojov členského štátu, ktorý prenos prijíma;
                     
                  
                        2.
                     
                     
                        „nakupujúci členský štát“ je členský štát, ktorý uzatvára dohodu o štatistickom prenose s cieľom kúpiť určité štatistické množstvo energie z obnoviteľných zdrojov od iného členského štátu, ktoré sa pripočíta k množstvu energie z obnoviteľných zdrojov, ktoré sa zohľadňuje pri výpočte podielu energie z obnoviteľných zdrojov prvého členského štátu podľa článku 8 ods. 1 smernice (EÚ) 2018/2001;
                     
                  
                        3.
                     
                     
                        „predávajúci členský štát“ je členský štát, ktorý uzavrie dohodu o štatistickom prenose s cieľom predať určité štatistické množstvo energie z obnoviteľných zdrojov inému členskému štátu, ktoré sa odpočíta od množstva energie z obnoviteľných zdrojov, ktoré sa zohľadňuje pri výpočte podielu energie z obnoviteľných zdrojov prvého členského štátu podľa článku 8 ods. 1 smernice (EÚ) 2018/2001;
                     
                  
                        4.
                     
                     
                        „dodatočné podmienky“ sú kritériá nad rámec harmonogramu, ceny a objemu štatistického prenosu, ktoré sa členské štáty môžu rozhodnúť pripojiť k dohode o štatistickom prenose;
                     
                  
                        5.
                     
                     
                        „energia z obnoviteľných zdrojov“ je energia z obnoviteľných zdrojov v zmysle článku 2 ods. 1 smernice (EÚ) 2018/2001;
                     
                  
                        6.
                     
                     
                        „objem štatistického prenosu“ alebo „objem“ je prenášaný objem energie z obnoviteľných zdrojov, ktorý sa má odpočítať zo štatistických účtov predávajúceho členského štátu a pripočítať k účtom kupujúceho členského štátu podľa článku 8 ods. 1 smernice (EÚ) 2018/2001.
                     
                  
         
            Článok 3
            Ciele
            
               1.   Cieľom URDP je uľahčiť štatistické prenosy energie z obnoviteľných zdrojov na účely smernice (EÚ) 2018/2001 a uľahčiť dosiahnutie cieľa Únie stanoveného v článku 3 ods. 1 smernice (EÚ) 2018/2001 a príspevku každého členského štátu k uvedenému cieľu stanoveného v súlade s článkom 3 ods. 2 smernice (EÚ) 2018/2001.
            
            
               2.   URDP:
               
                           a)
                        
                        
                           identifikuje potenciálne príležitosti na štatistické prenosy medzi členskými štátmi poskytovaním súhrnných informácií o:
                           
                                       i)
                                    
                                    
                                       členských štátoch, ktoré prekročili alebo sa očakáva, že prekročia svoj príspevok alebo cieľ v oblasti energie z obnoviteľných zdrojov a môžu tak mať nadbytočné štatistické množstvá energie z obnoviteľných zdrojov, ktoré možno previesť na iný členský štát;
                                    
                                 
                                       ii)
                                    
                                    
                                       členských štátoch, ktoré nedosiahli alebo sa očakáva, že nedosiahnu svoj príspevok alebo cieľ v oblasti energie z obnoviteľných zdrojov, a preto by mohli mať deficit v oblasti štatistických množstiev energie z obnoviteľných zdrojov;
                                    
                                 
                     
                           b)
                        
                        
                           obsahuje informácie poskytnuté členskými štátmi o ponuke a dopyte v súvislosti so štatistickými prenosmi energie z obnoviteľných zdrojov vrátane objemu, ceny a časového rámca, ako aj akýchkoľvek dodatočných podmienok prenosu;
                        
                     
                           c)
                        
                        
                           uľahčuje dohody o štatistických prenosoch medzi členskými štátmi prostredníctvom nezáväzného mechanizmu spájania dopytu po štatistických prenosoch a ich ponuky medzi členskými štátmi a určením kontaktných miest v členských štátoch na účely rokovaní o dohodách;
                        
                     
                           d)
                        
                        
                           poskytuje prístup k poradenskému materiálu, ktorý pomáha členským štátom pri uzatváraní štatistických prenosov;
                        
                     
                           e)
                        
                        
                           zvyšuje transparentnosť uzavretých dohôd o štatistickom prenose poskytovaním kľúčových informácií o týchto prenosoch vrátane informácií o objemoch, cenách a harmonograme, ako aj súvisiacich dokumentov o dohodách o štatistickom prenose, ak sú verejne dostupné.
                        
                     
            
               3.   Okrem cieľov stanovených v odseku 2 môže URDP v záujme dosiahnutia cieľa stanoveného v odseku 1 poskytovať akékoľvek iné funkcie súvisiace s procesom štatistických prenosov energie z obnoviteľných zdrojov.
            
         
         
            Článok 4
            Identifikácia dostupného množstva energie na štatistické prenosy
            
               1.   URDP uľahčuje uzatváranie dohôd o štatistickom prenose medzi členskými štátmi tým, že identifikuje potenciálne príležitosti na štatistické prenosy na základe súhrnných množstiev energie dostupných na štatistické prenosy.
            
            
               2.   Tieto potenciálne príležitosti sa môžu určiť na základe odhadu očakávaných množstiev energie dostupných na štatistické prenosy za jednotlivé krajiny do roku 2030, ktoré vyplývajú z verejne dostupných informácií vrátane integrovaných národných energetických a klimatických plánov, ich aktualizácií a integrovaných národných energetických a klimatických správ o pokroku predložených členskými štátmi podľa nariadenia (EÚ) 2018/1999 a posúdení tretích strán.
            
         
         
            Článok 5
            Žiadosti o nákup alebo predaj z členských štátov
            
               1.   Členské štáty môžu dobrovoľne predkladať URDP ročné údaje, v ktorých uvedú množstvá energie z obnoviteľných zdrojov, ktoré ponúkajú alebo žiadajú na štatistické prenosy, vrátane:
               
                           a)
                        
                        
                           objemu energie z obnoviteľných zdrojov, ktorý chcú kúpiť od iného členského štátu alebo predať inému členskému štátu prostredníctvom štatistického prenosu, prípadne vrátane akéhokoľvek pevného alebo flexibilného objemu;
                        
                     
                           b)
                        
                        
                           uvedenia ceny alebo cenového rozpätia, za ktoré by súhlasili s nákupom akéhokoľvek prebytku výroby energie z obnoviteľných zdrojov od iného členského štátu alebo s predajom inému členskému štátu prostredníctvom štatistického prenosu, prípadne vrátane akejkoľvek pevnej alebo flexibilnej ceny;
                        
                     
                           c)
                        
                        
                           časového rámca, v ktorom sa môže uskutočniť štatistický prenos, prípadne vrátane jedného roka alebo niekoľkých rokov, predchádzajúceho alebo aktuálneho roka alebo iných budúcich rokov;
                        
                     
                           d)
                        
                        
                           akýchkoľvek ďalších dodatočných podmienok alebo priorít, ktoré sa majú pripojiť k štatistickému prenosu.
                        
                     
            
               2.   Objemy štatistických prenosov sa uvádzajú v „ktoe“ (tisíc ton ropného ekvivalentu), v „GWh“ (gigawatthodina), v „TJ“ (terajouly) alebo v inej ekvivalentnej energetickej jednotke. Ak dôjde ku konverzii z hmotnosti alebo objemu, uvedie sa aj zodpovedajúca energetická hodnota. Množstvo energie z obnoviteľných zdrojov, ktoré je predmetom štatistického prenosu, sa zaokrúhli na 3 desatinné miesta.
            
            
               3.   Údaje poskytnuté členským štátom nepredstavujú pre tento členský štát žiadnu právnu povinnosť uzavrieť dohodu s iným členským štátom. Slúžia len na informačné účely s cieľom uľahčiť rokovania medzi členskými štátmi. V rámci URDP sa údaje sprístupňujú len ostatným členským štátom a Komisii.
            
            
               4.   URDP obsahuje mechanizmus spájania na účely spájania ponuky a dopytu, ako ich uvádzajú členské štáty, a identifikácie potenciálnych prenosov energie z obnoviteľných zdrojov s inými členskými štátmi.
            
            
               5.   Pokiaľ ide o uzatváranie dohôd o štatistickom prenose medzi členskými štátmi, akékoľvek potenciálne prenosy identifikované v rámci mechanizmu spájania URDP sú nezáväzné a slúžia len na informačné účely.
            
         
         
            Článok 6
            Prístup k URDP a kontaktným miestam členských štátov
            
               1.   Členské štáty Komisii oznámia osoby oprávnené na prístup k URDP. Týmto osobám môže byť odopretý prístup len vtedy, ak sa to považuje za oprávnené z hľadiska počtu alebo funkcie týchto osôb.
            
            
               2.   Každý členský štát určí kontaktné miesto zodpovedné za štatistické prenosy energie z obnoviteľných zdrojov, predloží informácie URDP a podľa potreby ich aktualizuje. URDP sprístupní informácie o kontaktných miestach každého členského štátu.
            
         
         
            Článok 7
            Usmernenie a informácie
            
               1.   Komisia poskytne poradenské materiály o URDP a jej používaní, vrátane používateľskej príručky o štatistických prenosoch, s cieľom pomôcť členským štátom pri uzatváraní štatistických prenosov.
            
            
               2.   Pokiaľ ide o URDP, Komisia môže poskytnúť prístup k dodatočným zdrojom a informáciám týkajúcim sa URDP vrátane vzoru dohody, článkov a správ v oblasti štatistických prenosov energie z obnoviteľných zdrojov.
            
            
               3.   Komisia sprístupní na URDP informácie o dohodách o štatistickom prenose, ktoré sa uzatvorili v rámci URDP, vrátane ich harmonogramu, objemu, ceny, dodatočných podmienok a príslušnej dohody o štatistickom prenose, a informácie o harmonograme, objeme a zúčastnených členských štátoch týkajúce sa dohôd o štatistickom prenose uzatvorených na základe článku 8 smernice (EÚ) 2018/2001, ako aj článku 6 smernice 2009/28/ES mimo platformu.
            
         
         
            Článok 8
            Nadobudnutie účinnosti
            Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 6. augusta 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 328, 21.12.2018, s. 82.
         
            (2)  Smernica Európskeho parlamentu a Rady 2009/28/ES z 23. apríla 2009 o podpore využívania energie z obnoviteľných zdrojov energie a o zmene a doplnení a následnom zrušení smerníc 2001/77/ES a 2003/30/ES (Ú. v. EÚ L 140, 5.6.2009, s. 16).
         
            (3)  Nariadenie Európskeho parlamentu a Rady (EÚ) 2018/1999 z 11. decembra 2018 o riadení energetickej únie a opatrení v oblasti klímy, ktorým sa menia nariadenia Európskeho parlamentu a Rady (ES) č. 663/2009 a (ES) č. 715/2009, smernice Európskeho parlamentu a Rady 94/22/ES, 98/70/ES, 2009/31/ES, 2009/73/ES, 2010/31/EÚ, 2012/27/EÚ a 2013/30/EÚ, smernice Rady 2009/119/ES a (EÚ) 2015/652 a ktorým sa zrušuje nariadenie Európskeho parlamentu a Rady (EÚ) č. 525/2013 (Ú. v. EÚ L 328, 21.12.2018, s. 1).
         
            (4)  Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Ú. v. EÚ L 119, 4.5.2016, s. 1).
         
            (5)  Nariadenie Európskeho parlamentu a Rady (ES) č. 1099/2008 z 22. októbra 2008 o energetickej štatistike (Ú. v. EÚ L 304, 14.11.2008, s. 1).